KIRJALLINEN KYSYMYS E-1711/01

esittäjä(t): Paolo Costa (ELDR), Guido Bodrato (PPE-DE), Francesco Rutelli (ELDR), Antonio Di Pietro (ELDR), Patrick Cox (ELDR), Amalia Sartori (PPE-DE), Giovanni Procacci (ELDR), Pietro-Paolo Mennea (ELDR), Luciano Caveri (ELDR), Luciana Sbarbati (ELDR), Jules Maaten (ELDR), Astrid Thors (ELDR), Samuli Pohjamo (ELDR) ja Mikko Pesälä (ELDR) komissiolle

(14. kesäkuuta 2001)

Aihe: Electricité de France hankkinut 3,9 prosentin osuuden Montedisonista

Ranskan valtion omistama sähköenergiasektorin monopoliyhtiö Electricité de France (EDF) on ilmoittanut hankkineensa 3,9 prosenttia Montedison-yhtiöstä, joka on holdingyhtiö, joka hallitsee Edison-Sondelia, joka puolestaan on Italian energia-alan (sähkö ja kaasu) tärkein yksityinen toimija.

Päinvastoin kuin Ranska, jossa sähköenergian tuotanto ja markkinat ovat jääneet kokonaan EDF:n hallintaan, mikä on aiheuttanut virallisia toimia Euroopan komission taholta, Italia on pannut alulle kaasu- ja sähkömarkkinoiden vapauttamisprosessin yhteisön direktiivejä täysipainoisesti noudattaen.

EDF on pyrkinyt laajenemaan muuallekin, etenkin Espanjaan, ja se, että EDF on ostanut osan Montedisonia, johtaa syvällisiin kysymyksiin, joilla on yleistä merkitystä, kun ajatellaan eri kansallisten energiamarkkinoiden avautumista koskevien aikojen ja tasojen eroja.

EDF voi laajentua muille markkinoille ilman minkäänlaisia vastavuoroisuutta koskevia ehtoja, koska sen tuotot ovat varmat, mikä johtuu sen monopoliasemasta sekä siitä, että se on sataprosenttisesti valtion omistama ja että sitä ei noteerata pörssissä.

Vapaa kilpailu ja se, ettei yritysten välillä ole syrjintää, ovat sisämarkkinoiden toiminnan välttämätön edellytys. Mitä komissio aikoo tehdä näiden tietojen perusteella sisämarkkinoiden moitteettoman toiminnan takaamiseksi?

Loyola de Palacion komission puolesta antama vastaus

(12. syyskuuta 2001)

Komissio toisti 20. kesäkuuta 2001 pitämässään kokouksessa pitävänsä välttämättömänä, että neuvosto ja Euroopan parlamentti hyväksyvät pikaisesti komission maaliskuussa 2001 antaman ehdotuksen yhteisön energiamarkkinoiden täydellisestä vapauttamisesta (kaikille muille kuin kotitalousasiakkaille tarkoitetun sähkön markkinat avataan kilpailulle 1. tammikuuta 2003 mennessä, muille kuin kotitalousasiakkaille tarkoitetun kaasun markkinat 1. tammikuuta 2004 mennessä ja kaikki asiakkaat, myös kotitaloudet, voivat vapaasti valita sähkön- ja kaasuntoimittajansa 1. tammikuuta 2005 mennessä). Komissio korosti kokouksessaan, että tehokkain ja sopivin keino markkinoiden avautumisen epätasapainon ja siitä aiheutuvien kilpailun vääristymien korjaamiseksi on tämän lainsäädäntökokonaisuuden nopea hyväksyminen.

Komissio päätti, että puuttuakseen kilpailun vääristymiin ja eriarvoisuuteen lyhyellä aikavälillä ennen markkinoiden edelleen vapauttamista koskevien ehdotusten hyväksymistä se aikoo:

- valvoa, että jäsenvaltiot panevat ajallaan ja moitteettomasti täytäntöön nykyiset sähkö- ja kaasumarkkinoiden vapauttamista koskevat direktiivit, ja

- varmistaa, että EY:n perustamissopimuksen kilpailusääntöjä sovelletaan täysimääräisesti energia-alalla. Ennen kaikkea komissio aikoo jatkossakin soveltaa rajoittavia liiketoimintatapoja ja määräävän markkina-aseman väärinkäyttöä koskevia perustamissopimusten sääntöjä kaikkiin toimenpiteisiin, jotka rajoittavat ja vääristävät kilpailua energian toimitusmarkkinoilla tai johtavat syrjintään verkkoihin pääsyssä, sekä tutkia tarkasti kaikki sähkö- ja kaasualan yrityksille myönnetyt valtiontuet (ydinvoimasektori mukaan luettuna) ja soveltaa kilpailusääntöjä kaikkiin toimiin, jotka rajoittavat kuluttajien vapautta valita energiatoimittajansa. Kahden viime vuoden ajalta voidaan mainita esimerkkeinä komission käsittelemiä tapauksia, joihin liittyy yhteistä myyntiä (esim. GFU ja EDF/CNR), määräävän aseman vahvistamista sulautumien avulla (esim. VEBA/VIAG, FED/EnBW), etuoikeutettua pääsyä verkkoihin (esim. liitosyksiköt Tanskan ja Saksan sekä Ranskan ja Iso-Britannian välillä), hukkakustannuksiin liittyviä järjestelmiä ja avainasiakkaiden sitomista (Gasnatural/Endesa).

Komissio päätti myös, että jos energiamarkkinoiden edelleen vapauttamista koskevien ehdotusten hyväksyminen viivästyy, se varautuu itse antamaan perustamissopimuksen 86 artiklan (ent. 90 artikla) ja erityisesti sen 3 kohdan nojalla päätöksiä ja direktiivejä puuttuakseen mahdollisiin markkinoiden erilaisesta vapauttamisasteesta johtuviin kilpailun vääristymiin.

Komission kokouksessa painotettiin yhtenäisten eurooppalaisten markkinoiden ja sisämarkkinoiden perusperiaatteiden noudattamisen merkitystä. Komissio vahvisti myös aikovansa päättäväisesti luoda todelliset energian sisämarkkinat, jotka vahvistavat osaltaan toimitusvarmuutta ja takaavat laadukkaat yleisen edun mukaiset palvelut.